|  |  |  |
| --- | --- | --- |
| Description: eu_flag_1  **Финансирано от Европейския съюз**  **СледващоПоколениеЕС** | **План за възстановяване и устойчивост** | Преглед на изображението източник    **Република България** |

**МИНИСТЕРСТВО НА ИНОВАЦИИТЕ И РАСТЕЖА**

**Национален план за възстановяване и устойчивост,**

**Компонент „Интелигентна индустрия“**

**Програма за икономическа трансформация**

**УСЛОВИЯ ЗА ИЗПЪЛНЕНИЕ**

**на проекти по**

**процедура за изпълнение на инвестиции от крайни получатели**

**BG-RRP-3.006 „Изграждане на нови ВЕИ за собствено потребление в комбинация с локални съоръжения за съхранение на енергия** **в предприятията“**

Съдържание

[1. Техническо изпълнение на проектите 2](#_Toc106368297)

[2. Финансово изпълнение на проектите и плащане 2](#_Toc106368298)

[3. Приложения към Условията за изпълнение: 2](#_Toc106368299)

## 1. Техническо изпълнение на проектите

**1.1. Правила за възлагане на дейности по инвестиции от крайни получатели съгласно ПМС 80/09.05.2022**

В процеса на изпълнение на проектите крайните получатели могат да възлагат на изпълнител (подизпълнители) извършването на определени дейности по проекта. Изпълнителят/подизпълнителите не са партньори по изпълнението на проекта и се избират в съответствие с реда, предвиден в приложимата нормативна уредба (ЗОП, ПМС № 80 от 9 май 2022 г.).

Инвестицията трябва да се изпълни от един изпълнител (юридическо лице).

В случаите, когато крайният получател е възложител по смисъла на Закона за обществените поръчки (ЗОП), при избор на изпълнител/и същият задължително прилага разпоредбите на ЗОП и актовете по прилагането му.

**ВАЖНО:** При избора на изпълнител/и на дейностите по проекта, в случай че е приложимо, крайните получатели следва да предвидят при възлагането на обществени поръчки прилагането на мерки за опазване на околната среда съгласно приложимите разпоредби на ЗОП и актовете по прилагането му и в съответствие с чл. 47, ал. 1 и чл. 63, ал. 1, т. 6 от ЗОП.

В случаите, когато крайният получател не е възложител по смисъла на ЗОП, при избор на изпълнител/и същият задължително прилага разпоредбите на ПМС № 80 от 9 май 2022 г. за определяне на правилата за възлагане на дейности по инвестиции от крайни получатели на средства от Механизма за възстановяване и устойчивост.

Когато размерът на безвъзмездно финансиране **е по-малък или равен на 50 на сто от общата сума на одобрения проект (съгласно Условията за кандидатстване** **максималният интензитет на безвъзмездното финансиране по процедурата е 50%)**, с оглед гарантиране спазването на принципите за добро стопанско управление, определяне реалистичността на разходите и осигуряване на ефективност, ефикасност и икономичност при разходването на средствата, както и спазване на принципите за публичност и прозрачност, свободна и лоялна конкуренция и равнопоставеност и недопускане на дискриминация при разходването на средствата, при възлагане на дейности по инвестиции от крайни получатели, Структурата по наблюдение и докладване (СНД) ще изисква следното:

- в случаите, когато предвидената стойност за определяне на изпълнител с предмет „строителство“, в т.ч. съфинансирането от страна на крайния получател без данък върху добавената стойност, **е равна** **или по-висока от 273 816,20 лева (140 000 евро) без ДДС, крайните получатели следва да прилагат реда за провеждане на процедура на избор чрез публична покана по реда на ПМС 80/09.05.2022 г.;**‬‬‬‬‬‬‬‬‬‬‬‬

- в случаите, когато предвидената стойност за определяне на изпълнител с предмет „строителство“, в т.ч. съфинансирането от страна на крайния получател/кандидата за БФП без данък върху добавената стойност, **е по-ниска от 273 816,20 лева (140 000 евро) без ДДС към първичните платежни документи следва да се приложат поне 2 (две) съпоставими оферти,** каталози, разпечатки от официални интернет страници на производители/доставчици или комбинация от посочените, съдържащи цена, характеристика/функционалност/описание, които не противоречат на заложените в договора за финансиране. КП/кандидатите за БФП прилагат и обосновка в свободен текст за направения избор на база на събраните оферти, каталози, разпечатки от официални интернет страници. По настоящата процедура обектът на възлагане е „строителство“. При проверка на съответствието на цени в чуждестранна валута, ще се взема предвид курсът на БНБ към датата на сключване на договора за предоставяне на БФП.

|  |  |  |
| --- | --- | --- |
| **Предмет** | **Избор с публична покана** | **Поне 2 (две) съпоставими оферти, каталози, разпечатки от официални интернет страници или комбинация от посочените** |
| Строителство | ≥ 273 816,20 лв. | < 273 816,20 лв. |

С цел извършване на навременни проверки от страна на СНД и избягване на забавяния при проверките на финансово-техническите отчети, крайните получатели трябва да предоставят за проверка на СНД документацията за възлагане непосредствено (не по-късно от 5 работни дни) след осъществения избор и сключването на писмен договор чрез Информационната система за Механизма (ИСМ) - Информационната система за управление и наблюдение на средствата от ЕС в България 2020 (ИСУН 2020), раздел „Национален план за възстановяване и устойчивост“ (НПВУ).

СНД ще извършва задължителен последващ контрол (в случай че към този момент вече не е бил осъществен контрол) за спазване на правилата за възлагане по реда на ПМС 80/09.05.2022 г.

В процеса на изпълнение на сключените договори за финансиране, СНД ще осъществява предварителен контрол за спазване на правилата за избор на изпълнители по реда на ПМС 80/09.05.2022 г. от страна на крайните получатели, единствено в случаите, в които крайният получател изрично е изявил желание за това. Предварителният контрол може да се осъществява и на всеки от етапите на процедурата (условно наречени: документация, протокол и договор).

В случай на възлагане по реда на ЗОП, СНД ще извършва във всички случаи, както задължителен предварителен, така и задължителен последващ контрол. Предварителният контрол ще се извършва извън случаите, в които Агенцията по обществените поръчки е извършила контрол на основание чл. 229, ал. 1, т. 2, букви „г“ и „е“ от ЗОП, а проверките ще бъдат по отношение на ключови елементи от възлагането на обществените поръчки:

- Документация за участие в обществена поръчка с изключение на случаите, в които АОП извършва контрол по реда чл. 229, ал. 1, т. 2 буква „г“ във връзка с чл. 232 от ЗОП, единствено в частта, касаеща заложените от възложителя критерии за подбор, критерии за възлагане, както и заложените технически характеристики;

- Изменение на сключен договор с изключение на случаите, в които АОП извършва контрол по реда на чл. чл. 229, ал. 1, т. 2, буква „е“ във връзка с чл. 235 от ЗОП.

Последващият контрол на проведен избор на изпълнители по реда на ЗОП ще обхваща всички елементи на обществените поръчки.

В случай че кандидатът реши да пристъпи към изпълнение на дейностите по проекта след подаване на предложението за изпълнение на инвестиция и преди сключване на договора за финансиране (при сключване на такъв), документите за провеждане на процедурите за избор на изпълнител (с Публична покана, когато е приложимо) се публикуват в ИСМ-ИСУН 2020, раздел НПВУ при спазване на изискванията на чл. 5 и чл. 9, ал. 2 от ПМС 80/09.05.2022 г. При този вид изпълнение на дейности кандидатите следва да имат предвид, че ако предложението за изпълнение на инвестиция не бъде одобрено за финансиране, разходите, които са направени по отношение на дейностите, за които е приложено предварително изпълнение, няма да бъдат възстановени.

При подготовката на предложенията за изпълнение на инвестиции кандидатите следва да съобразят необходимостта от прилагане на процедури за избор на изпълнител.

При провеждане на процедурата/ите за избора на изпълнител/и, крайният получател следва да спазва принципа на свободна и лоялна конкуренция и да прилага подходящи мерки за избягване предотвратяването, ограничаването или нарушаването на конкуренцията.

Възможно най-рано и не по-късно от един месец от влизане в сила на договора за финансиране, крайните получатели следва да представят за съгласуване от страна на Структурата за наблюдение и докладване (СНД) план на процедурите за избор на изпълнител, които ще се проведат по реда на ПМС 80 от май 2022 г. Съгласуването на плана от СНД се извършва с оглед на това да бъде постигната по-висока увереност, че при възлагането на дейности, крайните получатели ще приложат правилно реда на възлагане по ПМС 80 от май 2022 г. Крайните получатели са длъжни да уведомят СНД чрез ИСМ-ИСУН 2020, раздел НПВУ, с което да сигнализират, че са въведени актуалните планирани процедури за избор на изпълнител. СНД може да изиска коригиране на планираното, така че да се избегне ситуация на нарушаване на изискванията на нормативната уредба.

**1.2. Общи правила и изисквания**

Правата и задълженията, които възникват за крайните получатели, са описани в приложения образец на договор за финансиране (Приложение 15) и Общите условия към него (Приложение 16). В процеса на изпълнение на проектите, крайните получатели следва да се придържат към изискванията и указанията, публикувани от СНД.

Ако крайният получател не може да изпълни изцяло или частично дейностите, заложени в договора за финансиране, плащанията могат да не се извършат (цялостно или частично) в зависимост от невъзможността за изпълнение на задълженията от страна на крайния получател. В тази връзка е възможно и изискване в случаите на вече разплатени средства.

В случай че краен получател не успее да постигне заложените резултати (цялостно или частично), то СНД може да не извърши плащания или да изиска възстановяване на вече разплатени средства.

Изменение на договор за финансиране се извършва, при изрично съгласие и разрешение (в някои предвидени случаи и чрез подписване на допълнително споразумение) от страна на СНД по реда и изискванията на чл. 8 от Общи условия към договорите за финансиране. Изменението на договор за финансиране не може да нарушава конкурентните условия, съществуващи към момента на сключването му и равното третиране на крайните получатели.

Недопустими са изменения в договора за финансиране, които водят до промяна в мястото на изпълнение на предложението от един регион по NUTS2 в друг регион по NUTS2, когато това ще доведе до несъответствие с изискванията за максимално допустим интензитет на помощта, посочен в Условията за кандидатстване, в периода на устойчивост (5 (пет) години от въвеждане в експлоатация[[1]](#footnote-1) на изградената с инвестицията по процедурата фотоволтаична система).

При промяна на мястото за изпълнение на инвестицията следва да са спазени всички ограничения и изисквания, посочени в условията за кандидатстване и условията за изпълнение по процедурата, както и изискванията по околна среда съгласно ЗООС и/или ЗБР. След въвеждането в експлоатация на енергийното съоръжение на новото място за изпълнение на инвестицията, крайният получател следва да приложи:

- Протокол за въвеждането в експлоатация на енергийното съоръжение;

- Допълнително споразумение към договора с електроразпределителното дружество по чл. 25а, ал. 3 от Закона за енергията от възобновяеми източници;

- Информация (име и фамилия на лицето, и номер и дата на издаване на удостоверението за придобита професионална квалификация) на лицето, притежаващо необходимата професионална квалификация, и включено в списъка по чл. 21 на ЗЕВИ, поддържан на интернет страницата на АУЕР: https://www.seea.government.bg/bg/?option=com\_grid&gid=14\_mg\_0&p=34;

- Застраховка на съоръженията, финансирани по процедурата, срещу кражби, умишлени действия на трети лица, пожар и други природни бедствия, и други относими рискове. Застраховката следва да се поддържа за периода от първоначалното въвеждане в експлоатация на съоръженията до минимум 5 (пет) години след това.

При съблюдаване на разпоредбите на *Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост*, СНД ще извършва проверки за удостоверяване на административните, финансовите, техническите и физическите аспекти от изпълнението на проектите. Проверките могат да бъдат както административни – проверка на документи, предоставени във връзка с постигане на етапи и цели или с изплащане на допустими разходи, а също и проверки на място за изпълнение на дейностите и постигане на резултатите, заложени по проекта. Административните (документални) проверки от страна на СНД се извършват по отношение на всички проекти. При съобразяване със спецификата на инвестицията, проверките на място ще се извършват на базата на оценка на риска, забавяне или неизпълнение на постигането на резултатите, които подлежат на отчитане пред Европейската комисия, и/или при други обстоятелства и индикации за проблеми, които могат да компрометират изпълнението на инвестицията. Крайният получател е задължен да осигури директен достъп (както по време на изпълнението на проекта, така и след неговото приключване) на представители на СНД и/или други одитиращи институции с цел извършването на проверка на място на резултатите от изпълнението на проекта.

СНД задължително ще извършва проверка на място, при която се удостоверява, че се финансират единствено нови фотоволтаични инсталации в комбинация с батерии (в тяхната цялост), а не нови компоненти /отделни части/, с които се подменят елементи от съществуващи и изградени вече фотоволтаични системи и/или батерии.

ВАЖНО: Инсталираната мощност, която се заявява първоначално от кандидата във Формуляра за кандидатстване, е възможно да бъде намалена преди въвеждането в експлоатация на съоръженията след представяне на окончателен технически/работен проект, обосноваващ това изменение. Вследствие на тези промени, настъпили след сключването на договора за финансиране, бюджета към предложението не може да бъде увеличаван, като при намаляване на инсталираната мощност ще бъде намален пропорционално бюджета с цел спазване на определената при сключването на договора стойност за всеки 1 kW инсталирана мощност на енергийното съоръжение (фотоволтаична система в комбинация с батерии).

В конкретно обосновани случаи, в зависимост от спецификата на инвестицията, е възможно вместо проверка на място да се използват други способи за доказване на физическия напредък.

Крайният получател е длъжен да допуска СНД, упълномощените от него лица, да проверяват, посредством проучване на документацията му или проверки на място (включително и внезапни), изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта и постигането на етапите и целите му.

Всеки краен получател е задължен да докладва и отчита изпълнението на проекта и напредъка по постигане на резултатите в ИСМ-ИСУН 2020, раздел НПВУ в структурирана форма и чрез прилагане на относими документи и при стриктно съблюдаване на следното изискване:

Финансово-технически отчет (ФТО) се представя 4 пъти в годината, както следва:

- за дейности/разходи, извършени от КП между 1 януари и 31 март, срокът за представяне е **най-късно до 5 април** на текущата година;

- за дейности/разходи, извършени от КП между 1 април и 30 юни, срокът за представяне е **най-късно до 5 юли** на текущата година;

- за дейности/разходи, извършени от КП между 1 юли и 30 септември, срокът за представяне е **най-късно до 5 октомври** на текущата година;

- за дейности/разходи, извършени от КП между 1 октомври и 31 декември на текущата година, срокът за представяне е **най-късно до 5 януари** на следващата година.

В случай, че даден резултат е изпълнен преди изтичане на съответното тримесечие, КП може да представи ФТО преди крайния срок, като посочи датата, към която е представена информацията във ФТО. Отчетната информация в следващия ФТО следва да бъде съобразена с датата на предходния отчет, за да има пълнота на информацията.

При окончателно изпълнение на проекта и постигане на целите, отчет се представя до един месец след крайния срок за изпълнение на проекта.

ФТО следва да отразяват и съответствието на дейностите с принципите на равнопоставеност на жените и мъжете и осигуряване на равни възможности за всички, да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

Към финалния технически и финансов отчет, крайният получател следва да приложи:

- Протокол за въвеждането в експлоатация на енергийното съоръжение;

- Допълнително споразумение към договора с електроразпределителното дружество по чл. 25а, ал. 3 от Закона за енергията от възобновяеми източници;

- Информация (име и фамилия на лицето, и номер и дата на издаване на удостоверението за придобита професионална квалификация) на лицето, притежаващо необходимата професионална квалификация, и включено в списъка по чл. 21 на ЗЕВИ, поддържан на интернет страницата на АУЕР: https://www.seea.government.bg/bg/?option=com\_grid&gid=14\_mg\_0&p=34;

- Застраховка на съоръженията, финансирани по процедурата, срещу кражби, умишлени действия на трети лица, пожар и други природни бедствия, и други относими рискове. Застраховката следва да се поддържа за периода от въвеждане в експлоатация на съоръженията до минимум 5 (пет) години след това.

Крайните получатели следва да представят информация на СНД, след въвеждане в експлоатация на фотоволтаична система, за електрическата енергия за собствено потребление, произведена от енергийното съоръжение, ежегодно в срок 5 (пет) години от въвеждане в експлоатация на фотоволтаична система. Информацията се предоставя за изминалата календарна година в срок до 15 април на следващата година, като данните следва да са единствено за новоизградената по проекта инсталация и да са попълнени във формат идентичен с формата на представяне на информацията в ред с № 5 в Приложение № 1 към чл. 5, ал. 1 от НАРЕДБА № РД-16-558 от 8.05.2012 г. за набирането и предоставянето на информацията чрез Националната информационна система за потенциала, производството и потреблението на енергия от възобновяеми източници в Република България. Произведената електрическа енергия от изградената по проекта фотоволтаична система следва да не е по-малко от 260 kWh на годишна база за всеки 1 kW инсталирана мощност на енергийното съоръжение. Годината на въвеждане в експлоатация на фотоволтаичната система няма да се взема предвид при проследяване изпълнението на посоченото изискване. При неизпълнение на изискването, крайният получател възстановява 25% от предоставената помощ за всяка една година на неизпълнение в рамките на 4-те години, следващи годината на въвеждане в експлоатация на фотоволтаичната система по реда на чл. 4.2. от Договора за финансиране (Приложение 15 към Условията за изпълнение).

Проектите следва да са в съответствие с принципа „за ненанасяне на значителни вреди“, в съответствие с „*Известие на Комисията - Технически насоки за прилагането на принципа за „ненанасяне на значителни вреди“ съгласно Регламент за Механизма за възстановяване и устойчивост (2021/С58/01)*“. Крайните получатели следва да имат предвид, че подлежат на контрол, който да удостовери спазването на изискванията за прилагането на горепосочения принцип.

Всяко придобито оборудване (актив), в края на проекта следва да бъде реално доставено на мястото на изпълнение на проекта, инсталирано, тествано и пуснато в експлоатация, да се използва в производствения процес за целите на проекта. Оборудването трябва да отговаря на техническите спецификации, предвидени по договора за финансиране и на договорите за строителство.

Всеки краен получател трябва да води точна и редовна документация и счетоводни отчети, отразяващи изпълнението на проекта, използвайки подходяща система за документооборот и счетоводно отчитане.

Допълнително, във връзка с изпълнението на проект, СНД може да изиска от крайните получатели и да бъдат предоставени доклади и/или допълнителна информация относно постигнатия напредък или друго с цел проследяване на изпълнението на проектите.

Цялата кореспонденция между крайните получатели и СНД се осъществява посредством функционалностите на ИСМ-ИСУН 2020, раздел НПВУ.

За задължителното осигуряване на достъп до ИСМ-ИСУН 2020, раздел НПВУ всеки краен получател, като използва функционалностите на системата, трябва да си създаде профил за достъп за целите на изпълнение и отчитане на проектите.

Съгласно чл. 132 от финансовия регламент 1046/2018, КП отговарят за съхранението на документация и разходооправдателни документи, включително статистически данни и други данни, отнасящи се до финансирането, както и записи и документи в електронен формат, в продължение на пет години след плащането на баланса (окончателно плащане) или, когато няма такова плащане, след трансакцията на последното плащане. Когато финансирането не надхвърля 60 000 EUR, този срок е три години.

Като изключение от общото правило по чл. 132 от финансовия регламент 1046/2018 за съхранение на документация, информацията и документите, отнасящи се до одити, обжалвания, съдебни спорове, искове във връзка с правни задължения или с разследвания на ОЛАФ, се съхраняват до приключването на тези одити, обжалвания, съдебни спорове, искове или разследвания. Във връзка с информация и документи, отнасящи се до разследвания на ОЛАФ, задължението за съхранение на документация за срок, различен от този по чл. 132 на финансовия регламент 1046/2018, се прилага след уведомяването на адресата на тези разследвания.

Всеки краен получател може да подаде сигнал за нередност до СНД при идентифицирани обстоятелства, изискващи това.

**1.3. Изисквания за информация, комуникация и публичност**

Всички крайни получатели трябва да прилагат подходящи мерки за информация, комуникация и публичност, съгласно разпоредбите на чл. 34 на Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост.

Предвид това, крайните получатели са длъжни да посочват произхода и да осигуряват видимост на финансирането от Съюза, включително чрез поставяне на емблемата на Съюза и на подходящо указание за финансирането, например „финансирано от Европейския съюз – NextGenerationEU“, по-специално когато популяризират действията и резултатите от тях, като предоставят последователна, ефективна и пропорционална целева информация на различни видове публика, включително медиите и обществеността.

В тази връзка, подходящи мерки биха могли да бъдат:

• публикуване на кратка информация (непосредствено след началото на изпълнението на проекта) на интернет страницата на крайния получател, когато такава съществува, включително на неговите етапи и цели, като се откроява и финансовата подкрепа от МВУ;

• поставяне (непосредствено след началото на изпълнението на проекта) на минимум един плакат с информация за проекта (поне размер А3), в който се споменава финансовата подкрепа от МВУ, на видно за обществеността място, като например входа или фасада на сграда, където проектът се изпълнява.

Плакатът следва да съдържа следната текстова и визуална информация:

- емблемата на ЕС и упоменаването „Европейски съюз“;

- подходящо указание за финансирането, например „финансирано от Европейския съюз – NextGenerationEU“;

- наименованието на проекта;

- общата стойност на проекта, както и размера на предоставеното безвъзмездно финансиране в български лева;

- начална и крайна дата на изпълнение на проекта.

• упоменаване на финансовия принос във всички обяви и публикации, свързани с изпълнението на проекта.

Емблемата на ЕС следва да е съобразена с графичните стандарти, видни в Приложение II от Регламент за изпълнение (ЕС) № 821/2014 на Комисията.

В допълнение следва да се има предвид, че в случай на настъпили промени на името и/или правно-организационната форма на краен получател, въпросните промени трябва да бъдат съобразени и отразени от крайния получател във всички вече изработени до момента визуализационни материали по проекта. Не се изисква непременно от крайните получатели да извършват задължително корекции върху вече изработени визуализационни материали, поради настъпили промени на собствеността, наименованието на проекта, срока за изпълнение на проекта (удължаване и/или предсрочно изпълнение) или разлика между договорените и реално изплатените средства, в случай че е посочена подобна информация в материалите.

В случаите на закупуване на оборудване е необходимо да се поставят стикери върху всеки актив, закупен по проекта, включващи информация за финансовия принос чрез МВУ.

Неспазването на правилата за информация, комуникация и публичност може да доведе до непризнаване на част или на цялата стойност на извършените по проекта разходи, като ще бъдат прилагани съответни европейски и национални норми, както и правила, заложени в договора за финансиране.

**1.4. Специфични правила и изисквания**

Крайният получател следва да представи в срок до 3 (три) месеца от датата на сключване на договора за финансиране по процедурата следните документи:

**1. Документи, удостоверяващи че крайният получател е изцяло (единствен) собственик на сградата/имота или единствено крайният получател има учредено право на строеж на сградата, където ще се изгражда фотоволтаичната система с батериите**.

В случай на сграда, същата следва да е въведена в експлоатация към датата на кандидатстване.

От документите по т. 1 следва да е видно:

- точният адрес на сградата/имота, като същият следва да съответства на адреса, посочен в представения на етап кандидатстване идеен проект или технически/работен проект, където ще се изгражда фотоволтаичната система с батериите;

- че крайният получател е единствен собственик на сградата/имота или единствено крайният получател има учредено право на строеж и сградата е въведена в експлоатация към датата на кандидатстване, където ще се изгражда фотоволтаичната система с батериите.

Документите по т. 1 могат да бъдат например: нотариален акт, акт 16/удостоверение за въвеждане в експлоатация (за сгради строени след 7 април 1987 г.), удостоверение за търпимост (при сгради строени до 7 април 1987 г.).

**2. Писмо по чл. 2, ал. 2 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони от съответната компетентна институция** – РИОСВ/МОСВ, че не е необходимо провеждане на процедура по реда на Глава втора от същата наредба

ИЛИ

**Решение за преценяване на необходимостта от извършване на ОВОС, съгласно чл. 8 от Наредбата за условията и реда за извършване на оценка на въздействието върху околната среда** с характер „да не се извършва ОВОС“ или Решение по ОВОС за одобряване, съгласно чл. 18 от същата наредба

ИЛИ

**Решение по чл. 18 или чл. 28 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони** за одобряване.

В случай на издадени Решения по Закона за опазване на околната среда (ЗООС) и Закона за биологичното разнообразие (ЗБР), инвестиционният проект съгласно одобреното предложение трябва да е съобразен с условията и мерките в решенията и да съответства на описаните параметри в тях.

При неспазване на изискванията и непредставяне на документите по т. 1 и т. 2, СНД има право да прекрати договора съгласно чл. 3.6.15 от Договора за финансиране (Приложение 15 към Условията за изпълнение).

### 2. Финансово изпълнение на проектите и плащане

**Правила за отчитане на извършени разходи по инвестиции от крайни получатели**

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност) могат да бъдат представени за плащане само веднъж – т.е. разходите, за които е поискано безвъзмездно финансиране, не могат да бъдат предоставяни за плащане към други източници.

Крайният получател е задължен да поддържа отделни счетоводни аналитични сметки, съдържащи № на договор за финансиране или отделна счетоводна система за отчитане на извършените разходи по проекта.

При изпълнение на договори за финансиране, крайните получатели са отговорни за администриране на процеса на определяне на данък върху добавената стойност като допустим разход. Във връзка с понятието „възстановим данък добавена стойност” и определянето му като недопустим разход за съфинансиране от ПИТ, се прилагат правилата на чл. 186, параграф 4, буква в) от финансовият регламент 1046/2018. При оформяне на исканията за плащане, за документалната отчетност, както и за всички други свои задължения във връзка с получаване на средства по настоящата процедура, крайните получатели са длъжни да следват европейското и национално законодателство към момента на изпълнение на договорите за определянето на ДДС, като „възстановим” и следователно недопустим разход или като „невъзстановим” и следователно допустим разход.

Максималният размер на безвъзмездното финансиране задължително се фиксира в договора за финансиране. Заложеният в договора размер на безвъзмездното финансиране се основава на бюджета, който е предварителна оценка на размера на допустимите разходи, необходими за изпълнението на проекта. Фиксираният размер на безвъзмездното финансиране в договора е окончателен, но действителният размер на подлежащата на изплащане помощ се определя след приключване на всички допустими дейности по проекта и зависи от цялостното изпълнение на заложените резултати, от тяхното надлежно удостоверяване и одобряване на действително извършените разходи.

В случай че краен получател не успее да постигне заложените резултати (цялостно или частично), то СНД може да не извърши плащания или да изиска възстановяване на вече разплатени средства.

Недопустими са промени в бюджета на договора, водещи до увеличаване на първоначално договорения процент и размер на безвъзмездното финансиране по договора и/или водещи до превишаване на средствата по бюджетни пера, за които има определен в Условията за кандидатстване максимален размер.

В процеса на изпълнение на проектите, крайните получатели следва да се придържат към изискванията и указанията, публикувани от СНД.

По настоящата процедура се предвиждат 4 варианта на плащане, както следва:

**Вариант 1** (авансово и окончателно плащане):

Крайните получатели по настоящата процедура имат право да получат авансово плащане като представят искане за плащане в ИСМ-ИСУН 2020, раздел НПВУ по договора за финансиране. Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на крайния получател на Банкова гаранция (Приложение 19), покриваща пълния размер на исканата авансова сума, Финансова идентификационна форма и Декларация за банкова сметка (с цел удостоверяване на задължението на крайния получател да използва сумата по авансовото плащане единствено за целите на проекта – Приложение 21).

След представяне на посочените документи СНД превежда размера на авансовото плащане по банкова сметка на КП, обособена за целите на проекта и определянето на генерирана лихва до разходване на сумата по авансовото плащане.

Авансовото плащане се извършва в срок от 10 (десет) работни дни от датата на постъпване на искането за плащане в ИСМ-ИСУН 2020, раздел НПВУ.

Стойността на авансовото плащане се покрива от одобрените разходи, направени от крайния получател на помощта за изпълнение на инвестицията и се отчита (доказва) с първични счетоводни и разходооправдателни документи, които са издадени на крайния получател.

Окончателно плащане се извършва след одобрение на представен пакет отчетни документи в ИСМ-ИСУН 2020, раздел НПВУ, съдържащ финален технически и финансов отчет и искане за окончателно плащане. За да получи исканата сума, крайният получател трябва да представи доказателствени документи, които удостоверяват окончателното изпълнение на заложените етапи/цели. СНД одобрява дейностите и верифицира разходите въз основа на проверка на документите, представени към искането за плащане и на проверки на място, и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение 20).

Размерът на окончателното плащане се изчислява след приключване на проекта, одобряване на финалния технически и финансов отчет, като се приспадне сумата по отпуснатото авансово плащане и натрупаната лихва във връзка с него.

**Вариант 2** (с авансово, междинно и окончателно плащане):

Авансовото плащане може да бъде в размер до 40% от общия размер на безвъзмездното финансиране. Условие за неговото извършване е предоставянето от страна на крайния получател на Банкова гаранция (Приложение 19), покриваща пълния размер на исканата авансова сума, Финансова идентификационна форма и Декларация за банкова сметка (с цел удостоверяване на задължението на крайния получател да използва сумата по авансовото плащане единствено за целите на проекта – Приложение 21).

За междинно и окончателно плащане крайният получател следва да е реализирал разходи по изпълнение на проекта за определен период. Междинни и окончателни плащания се извършват след проверка с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват изпълнението на отчитаните дейности/действия и изразходването на средствата. СНД одобрява дейностите и разходите въз основа на проверка на документите, представени към искането за плащане и на проверки на място, и изплаща на крайния получател тази част от одобрените разходи, съответстваща на процента на безвъзмездното финансиране, посочено в договора за финансиране.

Авансовото плащане се извършва в срок от 10 (десет) работни дни от датата на постъпване на искането за плащане в ИСМ-ИСУН 2020, раздел НПВУ.

Междинни и окончателни плащания се извършват в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение 20).

Размерът на окончателното плащане се изчислява след приключване на проекта, одобряване на финалния технически и финансов отчет, като се приспадне сумата по отпуснатото авансово плащане и натрупаната лихва във връзка с него.

**Вариант 3** (с междинно и окончателно плащане):

В този случай крайният получател първоначално заплаща всички разходи по изпълнение на проекта за определен период. Междинни и окончателни плащания се извършват след проверка с цел потвърждаване допустимостта на извършените разходи и при наличие на финансова и техническа информация за изпълнението на инвестицията. За да получи исканата сума, крайният получател трябва да представи доказателствени документи, които удостоверяват изпълнението на отчитаните дейности/действия и изразходването на средствата. СНД одобрява дейностите и разходите въз основа на проверка на документите, представени към искането за плащане и на проверки на място и изплаща на крайния получател тази част от одобрените разходи, съответстваща на процента на безвъзмездното финансиране, посочен в договора за финансиране.

Междинни и окончателни плащания се извършват в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ.

Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение 20).

**Вариант 4** (само окончателно плащане):

Окончателно плащане се извършва в срок от 60 (шестдесет) календарни дни от датата на постъпване на искането за плащане в ИСМ-ИСУН 2020, раздел НПВУ. Към искането за окончателно плащане задължително се прилага и Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 (Приложение 20).

Окончателното плащане се извършва след одобрението на финалния финансово-технически отчет и е в размер на общата стойност на безвъзмездната финансова помощ, изчислена след като се приложи процента съгласно условията, посочени в чл. 2.1 от Договора за финансиране към общите верифицирани разходи.

В случаите, когато плащането на безвъзмездното финансиране ще се извърши на няколко вноски (траншове), помощта и допустимите разходи следва да бъдат сконтирани до съответната стойност към момента на предоставянето на помощта при използване на референтния лихвен процент, използван за нуждите на държавните помощи, приложим към датата на предоставяне на помощта в съответствие с чл. 7, ал. 3 от Регламент на Комисията (ЕС) № 651/2014. Референтният лихвен процент се актуализира периодично от Европейската комисия. Референтният лихвен процент за Република България за съответния период се оповестява на следния интернет адрес: <http://stateaid.minfin.bg/bg/page/424>.

Сконтирането ще се извършва с оглед гарантиране, че предоставеното безвъзмездно финансиране ще бъде съобразено с интензитета за помощта, предвиден в регионалната карта за държавна помощ за България, и с праговете и интензитетите за държавна помощ, посочени в т. 8 от Условията за кандидатстване, както и за докладване на помощта.

В случай, че СНД получи информация, която поставя под съмнение допустимостта на разход в заявка за плащане, той може да постанови спиране на срока за плащане, за да се провери, включително чрез проверки на място, дали разходът е допустим. Оставащият срок за плащане започва да тече от датата, на която са получени поисканата информация или преработените документи, или от датата, на която е извършена необходимата допълнителна проверка, включително проверките на място.

**3. Приложения към Условията за изпълнение:**

Договор за финансиране по Програма за икономическа трансформация – Приложение 15;

Общи условия към договорите за финансиране по Програмата за икономическа трансформация от Националния план за възстановяване и устойчивост– Приложение 16;

Заявление за профил за достъп до ИСУН 2020 на ръководител на отговорно ведомство и организация с определени структури за наблюдение и докладване, структури за наблюдение и крайни получатели по Плана за възстановяване и устойчивост – Приложение 17;

Заявление за профил за достъп до ИСУН 2020 на лица, упълномощени от отговорното ведомство и организация с определени структури за наблюдение и докладване, структури за наблюдение и крайни получатели по Плана за възстановяване и устойчивост – Приложение 18;

Банкова гаранция - Приложение 19;

Декларация за удостоверяване на спазването на принципите на забрана за кумулативно предоставяне и за двойно финансиране и на забрана за извличане на печалба съгласно чл. 191, ал. 1 и чл. 192, ал. 1 от финансовия регламент 1046/2018 – Приложение 20;

Декларация за банкова сметка – Приложение 21;

Финансово идентификационна форма – Приложение 22.

1. Въвеждането в експлоатация на фотоволтаична система се удостоверява чрез представяне на протокол за въвеждането в експлоатация на енергийното съоръжение и устойчивостта започва да тече от датата на издаването му. [↑](#footnote-ref-1)